b'\n_START_ARTICLE_\nStraight edge\n_START_PARAGRAPH_\nStraight edge \xe2\x80\x93 i\xc5\xa1 hardcore punk subkult\xc5\xabros kil\xc4\x99s gyvenimo b\xc5\xabdas, kurio \xc5\xa1alininkai susilaiko nuo alkoholini\xc5\xb3 g\xc4\x97rim\xc5\xb3, r\xc5\xabkymo ir narkotik\xc5\xb3 vartojimo. Kai kurie sek\xc4\x97jai taip pat nevartoja kofeino ir nepraktikuoja ne\xc4\xafpareigojan\xc4\x8dio sekso. Termin\xc4\x85 suk\xc5\xabr\xc4\x97 devintojo de\xc5\xa1imtme\xc4\x8dio hardcore punk grup\xc4\x97 Minor Threat dainoje \xe2\x80\x9eStraight Edge\xe2\x80\x9c. Yra gin\xc4\x8dijamasi d\xc4\x97l to, kas turi b\xc5\xabti straight edge gyvenimo b\xc5\xabdo dalys. Pagrindinis sek\xc4\x97j\xc5\xb3 tikslas yra niekaip nenuodyti savo k\xc5\xabno. Kai kurie straight edge sek\xc4\x97jai yra vegetarai, o kiti nevartoja joki\xc5\xb3 gyv\xc5\xabnin\xc4\x97s kilm\xc4\x97s produkt\xc5\xb3. \xc5\xa0i koncepcija vadinama veganizmu. \xc5\xa0ie du pasirinkimai yra pripa\xc5\xbeinti prid\xc4\x97tiniais ir n\xc4\x97ra b\xc5\xabtini straight edge gyvenimo b\xc5\xabdui.\n_START_SECTION_\nSimbolis \xe2\x80\x9eX\xe2\x80\x9c\n_START_PARAGRAPH_\nRaid\xc4\x97 \xe2\x80\x9eX\xe2\x80\x9c yra labiausiai paplit\xc4\x99s straight edge simbolis. Da\xc5\xbeniausiai jis naudojamas kaip \xc5\xbeenklas arba tatuiruojamas ant nugaros ar ant abiej\xc5\xb3 rank\xc5\xb3, nors taip pat gali b\xc5\xabti i\xc5\xa1tatuiruotas ant kit\xc5\xb3 k\xc5\xabno dali\xc5\xb3. Keletas straight edge sek\xc4\x97j\xc5\xb3 simbol\xc4\xaf \xc4\xafkomponavo \xc4\xaf aprang\xc4\x85 bei sages, \xc5\xbeenkliukus. Remiantis \xc5\xbeurnalisto Michael Azerrad darytais interviu, straight edge simbolis \xe2\x80\x9eX\xe2\x80\x9c gali b\xc5\xabti siejamas su JAV Vakar\xc5\xb3 Pakrant\xc4\x97je 1980-aisiais metais vykusiu hardcore punk grup\xc4\x97s Teen Idles koncertiniu turu. Teen Idles planavo groti San Francisko klube Mabuhay Gardens, ta\xc4\x8diau kai grup\xc4\x97 atvyko, klubo valdyba su\xc5\xbeinojo, kad visi grup\xc4\x97s nariai yra per jauni vartoti alkoholinius g\xc4\x97rimus ir tod\xc4\x97l negali b\xc5\xabti \xc4\xafleid\xc5\xbeiami \xc4\xaf klub\xc4\x85. Kaip kompromis\xc4\x85 valdyba nusprend\xc4\x97 pa\xc5\xbeym\xc4\x97ti kiekvieno i\xc5\xa1 nari\xc5\xb3 rankas dideliais juodais \xe2\x80\x9eX\xe2\x80\x9c kaip \xc4\xafsp\xc4\x97jimu klubo personalui netiekti grupei alkoholio. Prie\xc5\xa1 sugr\xc4\xaf\xc5\xbedami \xc4\xaf Va\xc5\xa1ington\xc4\x85, grup\xc4\x97s nariai vietiniams klubams pasi\xc5\xabl\xc4\x97 toki\xc4\x85 pa\xc4\x8di\xc4\x85 sistem\xc4\x85 tam, kad paaugliai b\xc5\xabt\xc5\xb3 \xc4\xafleid\xc5\xbeiami \xc4\xaf klubus steb\xc4\x97ti koncert\xc5\xb3, bet negal\xc4\x97t\xc5\xb3 vartoti alkoholini\xc5\xb3 g\xc4\x97rim\xc5\xb3. Nepaisant to, kad sistema nebuvo labai pla\xc4\x8diai naudojama, \xc5\xbeenklas greitai tapo asocijuojamas su straight edge gyvenimo b\xc5\xabdu. Visgi pastaruoju metu muzikini\xc5\xb3 rengini\xc5\xb3 vietose \xc5\xa1i sistema yra vis da\xc5\xbeniau naudojama._NEWLINE_Kartais kaip simbolis yra naudojamas skai\xc4\x8dius 24, nes X yra 24-oji angli\xc5\xa1kos ab\xc4\x97c\xc4\x97l\xc4\x97s raid\xc4\x97. Kit\xc4\x85 variant\xc4\x85 sudaro trys X raid\xc4\x97s (\xe2\x80\x9exxx\xe2\x80\x9c). Jis yra kil\xc4\x99s i\xc5\xa1 Minor Threat b\xc5\xabgnininko Jeff Nelson sukurtos iliustracijos, kurioje jis savo grup\xc4\x97s gimtojo miesto Va\xc5\xa1ingtono v\xc4\x97liavoje tris \xc5\xbevaig\xc5\xbedutes pakeit\xc4\x97 trimis X. Terminas \xe2\x80\x9eStraight Edge\xe2\x80\x9c yra kartais trumpinamas tarp pirm\xc5\xb3j\xc5\xb3 \xc5\xbeod\xc5\xbei\xc5\xb3 raid\xc5\xbei\xc5\xb3 \xc4\xaftraukiant \xe2\x80\x9eX\xe2\x80\x9c - \xe2\x80\x9esXe\xe2\x80\x9c. Analogi\xc5\xa1kai, hardcore punk yra kartais trumpinamas \xc4\xaf \xe2\x80\x9ehXc\xe2\x80\x9c.\n_START_SECTION_\nIstorija\n_START_PARAGRAPH_\nWilliam Tsitsos yra ra\xc5\xa1\xc4\x99s, kad straight edge nuo savo suk\xc5\xabrimo 1980-aisiais per\xc4\x97jo tris skirtingus laikotarpius. Ankstyviausieji subkult\xc5\xabros metai, kurie buvo stipriai susij\xc4\x99 su pankroku, dabar yra vadinami Senosios Mokyklos (Old School) Era. Ta\xc4\x8diau de\xc5\xa1imtme\xc4\x8dio pabaigoje straight edge subkult\xc5\xabra atsiskyr\xc4\x97 nuo pankroko kult\xc5\xabros. \xc5\xa0is laikotarpis pavadintas Jaunimo Komandos (Youth Crew) laikotarpiu. Pavadinimas atspindi straight edge gyvensenos poky\xc4\x8dius, pavyzd\xc5\xbeiui, vegetarizmo paplitimas ir Tarptautin\xc4\x97s Kri\xc5\xa1nos s\xc4\x85mon\xc4\x97s organizacijos i\xc5\xa1populiar\xc4\x97jimas straight edge \xc5\xa1alinink\xc5\xb3 tarpe. Jaunimo Komandos laikotarpiu subkult\xc5\xabros viduje pasitaikydavo \xc4\xafvairi\xc5\xb3 nesutarim\xc5\xb3, ta\xc4\x8diau pra\xc4\x97jus beveik de\xc5\xa1imtme\xc4\x8diui po straight edge - pank\xc5\xb3 atsiskyrimo nuo pank\xc5\xb3 kult\xc5\xabros, naujoji era, pavadinta Straight Edge 2000, v\xc4\x97l suvienijo \xc5\xa1io gyvenimo b\xc5\xabdo sek\xc4\x97jus.'